Vyhodnotenie plnenia úloh s termínom plnenia v rokoch 2003 a 2004, ktoré boli v predchádzajúcom období hodnotené ako nesplnené alebo ako čiastočne splnené 

1.         V oblasti legislatívy

1.1.	Pripraviť nové zákony, resp. novely zákonov

1.1.3	vytvoriť legislatívne predpoklady na zriadenie samostatného národného koordinačného centra  pre boj so zločinnosťou, ktoré bude mať charakter centrálneho národného kontaktného pracoviska na výmenu informácií o konkrétnych vyšetrovaných prípadoch  trestnej činnosti , analytický a informačný priestor národného koordinačného centra  pre boj so zločinnosťou budú využívať a do neho prispievať všetky bezpečnostné zložky pôsobiace v SR v boji proti organizovanému zločinu (spravodajské, operatívne, trestno – procesné),
T: 31. 12. 2004                                                       Z: MV SR, SIS, MO SR, MF SR, GP SR 
Plnenie:  Úloha bola zrušená uznesením vlády Slovenskej republiky č. 432 z 31. mája 2005. Vláda Slovenskej republiky svojím uznesením č. 6 zo 14. januára 2004 schválila projekt budovania národného koordinačného centra pre boj so zločinnosťou a zároveň uložila ministrovi vnútra Slovenskej republiky predložiť na rokovanie vlády Slovenskej republiky návrh zákona o spracúvaní kriminálnych informácií v boji so zločinnosťou do 30. apríla 2004. V dôsledku spätosti návrhu zákona s pripravovanou rekodifikáciou trestných kódexov bol na základe odporúčania medzirezortného Expertného koordinačného orgánu pre boj so zločinnosťou predĺžený termín jeho predloženia na rokovanie vlády Slovenskej republiky do 30 dní od prijatia rekodifikovaného Trestného zákona. Predbežný návrh zákona bol spracovaný a prebehlo k nemu niekoľko stretnutí aj so zástupcami iných dotknutých orgánov štátnej správy, ktoré sa podieľajú na boji so zločinom s cieľom zapracovania pripomienok a  odstránenia rozporov. Vláda Slovenskej republiky svojím uznesením č. 68 z 26. januára 2005 k návrhu postupu pri príprave návrhu rozpočtu verejnej správy na roky 2006 až 2008 v bode B. 3. uložila ministrom, predsedom ostatných ústredných orgánov štátnej správy Slovenskej republiky a správcom ďalších rozpočtových kapitol predložiť na rokovanie vlády do 31. mája 2005 návrh na zrušenie úloh z uznesení vlády Slovenskej republiky, resp. legislatívnych predpisov, na ktoré nebude možné zabezpečiť rozpočtové krytie v roku 2006. Na základe uvedenej skutočnosti bol predložený návrh na zrušenie uznesenia vlády Slovenskej republiky č. 6 zo 14. januára 2004, ktoré bolo zrušené uznesením vlády Slovenskej republiky č. 432 z 31. mája 2005.

1.1.7.	pripraviť a na rokovanie vlády predložiť návrh zákona o Vojenskej polícií a návrh zákona o vojenskom spravodajstve, v ktorom presadzovať nástroje umožňujúce efektívne odhaľovanie a dokumentovanie činnosti zločineckých skupín proti záujmom zabezpečenia obrany Slovenskej republiky a účinné pôsobenie proti terorizmu už v štádiu, keď je jeho postih fakticky nemožný a vykonať analýzu stavu Vojenskej prokuratúry a vojenských súdov po vstupe do NATO, 
T: do 31. 12. 2003	     					         	   	            Z: MO SR
Plnenie: Úloha bola splnená. V roku 2005 bol do Národnej rady Slovenskej republiky predložený návrh novely zákona č. 124/1992 Zb. o Vojenskej polícii v znení neskorších predpisov a o zmene a doplnení niektorých zákonov. Hlavným cieľom predkladania tohto návrhu bolo zabezpečiť právnu úpravu činnosti Vojenskej polície a vytvoriť podmienky na efektívnejšie a účinnejšie predchádzanie a zamedzovanie protispoločenskej činnosti v oblasti jej pôsobnosti. Predložený návrh bol schválený ako zákon č. 240/2005 Z. z. z 10. mája 2005, ktorým sa mení a dopĺňa zákon č. 124/1992 Zb. o Vojenskej polícii s účinnosťou od 1. 7. 2005. Taktiež bol pripravený návrh zákona o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (ďalej len „zákon o spravodajských službách“), ktorý prešiel medzirezortným pripomienkovým konaním. Návrh zákona o spravodajských službách bol prerokovaný a schválený Bezpečnostnou radou Slovenskej republiky a následne bol predložený na rokovanie vlády Slovenskej republiky. Predmetný návrh zákona bol predložený na 135. rokovanie vlády Slovenskej republiky, následne bol však vypustený z návrhu programu jej rokovania. V súčasnej dobe sa návrh zákona o spravodajských službách nachádza medzi dokumentmi nezaradenými na rokovanie vlády Slovenskej republiky.

1.1.11.	vytvoriť legislatívne a materiálno-technické podmienky na prepojenie relevantných registrov a na priamy prístup do nich, ako aj na prístup k ďalším informáciám (napr. k finančným, majetkovým, daňovým a bankovým informáciám) pre všetky štátne orgány zapojené do boja proti organizovanému zločinu ako súčasť budovania nového bezpečnostného informačného manažmentu,
T: do 31. 12. 2004		        	      Z: MV SR, MS SR, GP SR, MF SR, SIS, MO SR
Plnenie: Úloha bola splnená čiastočne. Uznesením vlády Slovenskej republiky č. 334/2004 bol schválený materiál „Návrh projektu na prepojenie relevantných registrov a na priamy prístup do nich pre všetky kľúčové štátne orgány zapojené do boja proti organizovanému zločinu“. V roku 2004 boli vykonané potrebné legislatívne zmeny v príslušných právnych predpisoch a prebiehali práce na zabezpečenie finančných prostriedkov potrebných na technickú realizáciu projektu. V oblasti materiálno-technického zabezpečenia boli vytvorené podmienky na elektronické prepojenie relevantných registrov a prístupov do nich (v testovaní) v rámci orgánov činných v trestnom konaní (Ministerstvo vnútra Slovenskej republiky, Generálna prokuratúra Slovenskej republiky, Ministerstvo spravodlivosti Slovenskej republiky). Do konca roku 2004 boli do testovacej prevádzky nasadené prístupy z nasledujúcich  registrov: register obyvateľstva, register trestov, centrálny register Generálnej prokuratúry Slovenskej republiky a register odsúdených. Technická náročnosť realizácie projektu a ďalšie zdokonaľovanie spoločného informačného priestoru kladie dôraz aj na ochranu vnútorných počítačových a dátových sietí, ochranu prenášaných dát a ochranu rezortných informačných systémov. S prihliadnutím na uvedenú skutočnosť boli zabezpečené kontaktné osoby za jednotlivé subjekty projektu, ktoré sa priamo podieľajú  na jeho realizácii po technickej stránke. V minulom roku boli začaté rokovania s ďalšími subjektmi, zástupcami Slovenskej informačnej služby a Vojenského obranného spravodajstva. Generálna prokuratúra Slovenskej republiky a Ministerstvo spravodlivosti Slovenskej republiky sú po legislatívnej stránke na prepojenie relevantných registrov pripravené, u ostatných subjektoch aj naďalej pretrvávajú problémy vo vytvorení adekvátnych materiálno-technických podmienok. Vojenské obranné spravodajstvo disponuje technickými a spojovacími prostriedkami, prostriedkami šifrovej ochrany informácií pre zabezpečenie úloh v oblasti prepojenia k relevantným registrom informácií a v priebehu februára 2006 bola doriešená legislatívna otázka výmeny informácií. Ministerstvo vnútra Slovenskej republiky je v súčasnej dobe po technickej, aplikačnej a legislatívnej stránke pripravené poskytnúť údaje aj pre ďalšie zainteresované orgány. V súčasnosti sa pripravujú zmluvy o spolupráci. Vzhľadom na technickú náročnosť projektu, ktorý je závislý od technickej pripravenosti participujúcich subjektov, je možné konštatovať, že úloha je plnená priebežne v závislosti od  finančných možností.

1.1.13.	zabezpečiť vypracovanie a predloženie návrhu zákona o preukazovaní pôvodu majetku a v tejto súvislosti vytvoriť legislatívne predpoklady, ktoré umožnia prokurátorovi, aby v prípade podozrenia, že majetok pochádza z nelegálnych zdrojov, mohol civilnou žalobou žiadať súd, aby rozhodol, že takýto majetok pripadne štátu so súčasným zakotvením tzv. obráteného dôkazného bremena, ktoré by musel znášať vlastník takéhoto majetku,
T: do 30. 6. 2004	    				                                   Z: MS SR, GP SR
Plnenie: Úloha bola splnená. Ministerstvo spravodlivosti Slovenskej republiky vypracovalo návrh zákona o opatreniach voči osobám, ktoré nadobudli majetok z nelegálnych príjmov, ktorý bol predložený v roku 2004 na rokovanie Národnej rady Slovenskej republiky a následne bol z rokovania stiahnutý. Predmetný návrh zákona bol nakoniec schválený dňa 23. júna 2005 zákonom č. 335/2005 Z. z. o preukazovaní pôvodu majetku s účinnosťou od 1. septembra 2005. Ústavný súd Slovenskej republiky však svojím uznesením zo 6. októbra 2005 pozastavil účinnosť tohto zákona.

1.4.	 Zabezpečiť implementáciu acquis communautaire a dokumentov OSN

1.4.6	zabezpečiť podpis a ratifikáciu – Dohovoru o počítačovej kriminalite a Prvého dodatkového protokolu k Dohovoru o počítačovej kriminalite o kriminalizácií skutkov rasistického a xenofóbneho pôvodu páchaných prostredníctvom počítačovej siete,
T: 1. 3. 2003				                    Z: MV SR, MDPT SR, MZV SR, MS SR
Plnenie: Úloha bola splnená čiastočne. Vláda Slovenskej republiky uznesením č. 1172                 z 8. decembra 2004 vyslovila súhlas s podpisom Dohovoru o počítačovej kriminalite a splnomocnila podpredsedu vlády a ministra spravodlivosti Slovenskej republiky a ako alternáta veľvyslankyňu Slovenskej republiky a vedúcu Stálej misie Slovenskej republiky pri Rade Európy v Štrasburgu na podpis dohovoru s výhradou ratifikácie. Dňa 4. februára 2005 bol Dohovor o počítačovej kriminalite podpísaný v mene Slovenskej republiky. V súčasnosti Ministerstvo spravodlivosti Slovenskej republiky pripravuje materiál na rokovanie vlády Slovenskej republiky "Návrh na ratifikáciu Dohovoru o počítačovej kriminalite z 23. novembra 2001". Materiál bude v najbližšom čase predložený na medzirezortné pripomienkové konanie. Ministerstvo spravodlivosti zároveň vykonáva právnu analýzu týkajúcu sa prípadnej ratifikácie dodatkového protokolu k Dohovoru o počítačovej kriminalite o kriminalizácií skutkov rasistického a xenofóbneho pôvodu páchaných prostredníctvom počítačovej siete. Napriek tomu, že Slovenská republika dodatkový protokol neratifikovala, súčasný legislatívny stav umožňuje postihovať predmetné skutky v zmysle ustanovení rekodifikovaného Trestného zákona. 

2.	V oblasti inštitucionálnej

2.7.	dokončiť reorganizáciu a dobudovanie Úradu hraničnej a cudzineckej polície Prezídia Policajného zboru, s dôrazom na zvýšenie úrovne ochrany slovensko-ukrajinskej hranice, najmä na jej technické a personálne  zabezpečenie,
T: do 30. 12. 2003							   	            Z: MV SR
Plnenie: Úloha bola splnená čiastočne. Celková profesionalizácia ochrany štátnej hranice s Ukrajinou bola ukončená ku dňu 31. 12. 2002. V roku 2003 sa pokračovalo v plnení úlohy z uznesenia vlády Slovenskej republiky č. 1137/2001, ktorým bol na štátnej hranici s Ukrajinou schválený nárast o 200 miest policajtov, ako aj v plnení úlohy z uznesenia vlády Slovenskej republiky č. 835/2002, ktorým bolo schválené v rámci rozpočtu Ministerstva vnútra Slovenskej republiky vyčleniť finančné prostriedky na realizáciu stratégie dobudovania ochrany štátnej hranice schengenského typu a tieto účelovo viazať na realizáciu úloh v oblasti implementácie.                   Do 15. 5. 2003 bolo prisystemizovaných na túto štátnu hranicu celkom 124 policajných miest. Ku dňu 1. 1. 2004 bol zriadený odbor hraničnej polície Sobrance a vo februári 2004 bolo na tento odbor presystemizovaných z vlastných početných stavov 69 policajných miest. V zmysle Harmonogramu postupného prispôsobovania organizačnej štruktúry úradu hraničnej a cudzineckej polície Prezídia Policajného zboru (ďalej len „úrad hraničnej a cudzineckej polície“) požiadavkám a obsahu Schengenského acquis  boli vykonané organizačné zmeny v nasledovnom časovom harmonograme: 
I. etapa: ku dňu 1. 10. 2004 bolo zlúčených 56 oddelení a skupín cudzineckej polície a pasovej služby  v rámci jednotlivých odborov hraničnej a cudzineckej  polície úradu hraničnej a cudzineckej polície a vzniklo 19 oddelení cudzineckej polície Policajného zboru a 3 oddelenia azylu Policajného zboru pri záchytných táboroch Migračného úradu Ministerstva vnútra Slovenskej republiky a v pôsobnosti odboru hraničnej polície Sobrance boli zriadené samostatné organizačné celky (oddelenie výkonu služby, centrálne riadiace pracovisko a mobilná zásahová jednotka). 
II. etapa: ku dňu 1. 4. 2005 boli v pôsobnosti úradu hraničnej a cudzineckej polície zriadené 4 riaditeľstvá hraničnej a cudzineckej polície  (z pôvodných 8 odborov hraničnej a cudzineckej polície ), odbor vyšetrovania obzvlášť závažnej trestnej činnosti a  analyticko-operačné oddelenie. Ku dňu 1. 7. 2005 bolo z oddelení hraničnej kontroly Policajného zboru na budúcej vnútornej hranici Európskej únie odsystemizovaných celkom 65 tabuľkových miest policajtov a to v prospech odboru hraničnej polície Sobrance 50 tabuľkových miest policajtov a v prospech úradu justičnej a kriminálnej polície Prezídia Policajného zboru 15 tabuľkových miest policajtov. Ku dňu               1. 9. 2005 bolo z oddelení hraničnej kontroly Policajného zboru na budúcej vnútornej hranici Európskej únie odsystemizovaných celkom 35 tabuľkových miest policajtov v prospech úradu justičnej a kriminálnej polície Prezídia Policajného zboru. Ku dňu 1. 1. 2006 bolo z oddelení hraničnej kontroly Policajného zboru na budúcej vnútornej hranici Európskej únie odsystemizovaných celkom 100 tabuľkových miest policajtov a to v prospech odboru hraničnej polície Sobrance 50 tabuľkových miest policajtov a v prospech úradu justičnej a kriminálnej polície Prezídia Policajného zboru 50 tabuľkových miest policajtov. Bolo zriadené oddelenie cudzineckej polície Policajného zboru Skalica, na riaditeľstvách hraničnej a cudzineckej polície Bratislava, Nitra, Banská Bystrica a Prešov boli zriadené mobilné zásahové jednotky Policajného zboru a vzniklo v poradí 20. oddelenie cudzineckej polície Policajného zboru. Presunom tabuliek v rámci úradu hraničnej a cudzineckej polície k uvedenému dátumu a zlúčením oddelení hraničnej kontroly Policajného zboru sa vytvorilo 28 oddelení hraničnej polície Policajného zboru na budúcej vnútornej hranici Európskej únie.
Cieľom vykonaných organizačných zmien bolo pripraviť v rámci služby hraničnej polície  a služby cudzineckej polície nevyhnutné opatrenia súvisiace s predpokladanou integráciou do schengenského priestoru k termínu 1. október 2007. Realizáciou úloh sa má dosiahnuť zefektívnenie a skvalitnenie činnosti služby hraničnej polície a služby cudzineckej polície a prechod na kvalitatívne novú formu v oblasti činnosti na vnútornej hranici  Slovenskej republiky. Dňom     1. januára 2006 sa táto činnosť zameriava na výkon policajného dozoru na štátnej hranici, kontroly nad cezhraničnou premávkou spočívajúcou v previerke cestovných dokladov oprávňujúcich prekračovať štátnu hranicu, v odhaľovaní prepravy nepovolených druhov tovarov, v odhaľovaní protizákonnej činnosti realizovanej cez štátnu hranicu alebo v jej blízkosti, v pátraní po osobách a veciach a v odstraňovaní nebezpečenstva ohrozujúceho alebo obmedzujúceho režim na štátnej hranici. Činnosť základných útvarov je zameraná na železničnú, cestnú, leteckú a vodnú dopravu najmä v miestach s dopravnými uzlami, v priemyselných centrách a v turistických oblastiach ležiacich v blízkosti štátnej hranice. Organizačnými zmenami bol zmenený odbor hraničnej polície Sobrance na riaditeľstvo hraničnej polície Sobrance s celkovým početným stavom 644 miest policajtov, čo predstavuje nárast o 50 tabuľkových miest. Ďalšie navýšenie policajných miest je priamo závislé od realizácie systému technickej a fyzickej ochrany štátnej hranice Slovenskej republiky s Ukrajinou. S cieľom posilnenia technického zabezpečenia  boli pre službu hraničnej a službu cudzineckej polície zakúpené 3 ks prístroja na kontrolu pravosti dokumentov DOCUBOX + tlačiarne, 3 ks prístroja na kontrolu pravosti dokumentov INSPECT, 6 ks stereomikroskopov s nasvetlovacím zariadením, 9 ks termokamier a 9 ks digitálnych fotoprístrojov. K zabezpečeniu spojenia sa pokračuje s budovaním komunikačnej siete SITNO. Slovenská republika deklaruje svoju vôľu pripojiť sa medzi krajiny schengenskej spolupráce v roku 2007. Z toho dôvodu sú v súčasnej dobe vykonávané ďalšie opatrenia smerujúce k postupnému prispôsobovaniu organizačnej štruktúry úradu hraničnej a cudzineckej polície  Prezídia Policajného zboru  požiadavkám a obsahu Schengenského acquis.  Z fondov PHARE 2002 bolo v roku 2005 na odbor hraničnej polície Sobrance  dodaných celkovo 20 ks terénnych motorových vozidiel, 10 ks vozidiel typu Van a 16 ks osobných motorových vozidiel. V súvislosti s dodaním špeciálnej techniky boli do konca roka 2005 dodané 4 ks monitorovacích vozidiel, 9 ks termokamier, 100 ks prístrojov infra, 56 ks UV lámp a 400 ks halogénových svietidiel.
	V rámci Ministerstva vnútra Slovenskej republiky bol rozkazom ministra vnútra Slovenskej republiky zriadený riadiaci výbor a realizačný tím pre komplexné zabezpečenie systému ochrany štátnej hranice Slovenskej republiky s Ukrajinou. 
	V súvislosti s realizáciou projektu komplexného zabezpečenia systému ochrany štátnej hranice Slovenskej republiky s Ukrajinou sa spracovali a pripravili projekty: 
-	CH04 – 0001 systém technickej a  fyzickej ochrany štátnej hranice Slovenskej republiky s Ukrajinou, v rámci ktorého budú realizované podprojekty, v ktorých budú vymenené a doplnené technické prostriedky: terénne motorové vozidlá, terénne motocykle, snežné skútre, ATW vozidlá (štvorkolky), špeciálne servisné vozidlá a vybraná operatívna technika, 
-	SCH04 – 0002 zabezpečenie vystrojenia príslušníkov Policajného zboru zabezpečujúcich ochranu slovensko-ukrajinskej hranice,
-	SCH04 – 0003  výstavba objektov základných  útvarov  služby hraničnej  polície  a oddelení hraničnej kontroly Policajného zboru (odbor hraničnej polície v Sobranciach a jeho oddelenia hraničnej kontroly),
-	SCH04 – 0007 skvalitnenie ochrany utajovaných skutočností prenášaných v sieti úradu hraničnej a cudzineckej polície Prezídia Policajného zboru a oddelenia hraničnej kontroly Policajného zboru,
-	SCH05 – 0012 rozšírenie priestorov pre zaistených cudzincov na území Slovenskej republiky, II. etapa prestavby objektu Útvaru policajného zaistenia pre cudzincov Sečovce,
-	SCH05 – 0014 elektronická ochrana železničných hraničných priechodov na slovensko-ukrajinskej hranici,
-	SCH05 – 0015 rekonštrukcia objektu hraničného priechodu Vyšné Nemecké - Užhorod a rekonštrukcia vybavovacieho priestoru,
-	SCH05 – 0016 výstavba kontrolnej haly pre nákladné motorové vozidlá do 7,5t na hraničnom priechode Ubľa - Malyj Bereznyj, ako aj celková rekonštrukcia objektu hraničného priechodu.
 	Projekty  budú finančne kryté zo Schengenského prechodného fondu.

3.	V oblasti materiálno-technického zabezpečenia

3.1.	započať prezbrojenie výkonných súčastí Policajného zboru a Vojenskej polície, podľa dôležitosti výkonu policajnej služby.
	T: do 1. 1. 2004						                    Z: MV SR, MO SR
Plnenie: Úloha bola splnená. V schválenom rozpise rozpočtu bezpečnostného úseku Ministerstva vnútra Slovenskej republiky na rok 2003 boli vyčlenené účelovo viazané prostriedky na „I. etapu prezbrojenia“ v sume 26 mil. Sk. Vzhľadom na skutočnosť, že nebol spracovaný projekt prezbrojenia a uskutočnené výberové konanie, predmetné finančné prostriedky nebolo možné použiť na daný účel a správca rozpočtovej kapitoly vykonal ich prerozdelenie v prospech iných naliehavých úloh rezortu. Finančné prostriedky pridelené na túto oblasť činnosti v roku 2004 umožnili vyzbrojiť novými služobnými zbraňami len novovytvorený útvar zabezpečujúci ochranu Špeciálneho súdu. V roku 2005 bola uskutočnená výmena pištolí pohotovostných policajných útvarov a vyzbrojenie odboru špeciálnej ochrany úradu pre ochranu ústavných činiteľov a diplomatických misií Ministerstva vnútra Slovenskej republiky pištoľou Glock 17 a Glock 19, vrátane príslušenstva a puzdra na pištoľ a zásobník v počte 533 ks pištolí. V prípade navyšovania počtov policajtov zaradených na uvedených policajných útvaroch budú aj títo následne dovybavení požadovanou pištoľou tak, aby sa zabezpečila jednotnosť vyzbrojenia uvedených policajných zložiek. Ďalej bol v roku 2005 začatý proces vyzbrojovania zásahovej skupiny úradu boja proti organizovanej kriminalite Prezídia Policajného zboru samopalmi, brokovnicami, prístrojmi na nočné videnie. V roku 2005 bola spracovaná technická špecifikácia krátkej ručnej zbrane kalibru 9x19 mm Luger vrátane ďalších požiadaviek na uvedenú pištoľ v rámci ďalšej etapy prezbrojovania. Konečný termín ukončenia prezbrojenia  bol rozkazom prezidenta Policajného zboru stanovený na rok 2016. Úloha sa plní postupne v závislosti od reálnych finančných možností rezortu Ministerstva vnútra Slovenskej republiky.
	Prezbrojenie Vojenskej polície ručnými zbraňami bolo začaté v mesiaci december 2005, ukončenie prezbrojenia je plánované na február 2006. Doposiaľ používané pištole vz. 82, 9 mm sú postupne nahradzované ručnou zbraňou typu CZ 75 Compakt D. Prezbrojenie Vojenskej polície v ostatných kategóriách zbraní bude realizované v závislosti od finančných možností Ministerstva obrany Slovenskej republiky.

3.2.	v oblasti zabezpečenia informačných tokov v pôsobnosti Ministerstva vnútra Slovenskej republiky dobudovať účinný, komplexný, integrovaný a efektívny informačný tok. Aplikovať moderné informačné technológie kompatibilné s obdobnými informačnými tokmi v rámci Európskej únie.
T: do 1. 1. 2004								           Z: MV SR
Plnenie: Úloha bola splnená čiastočne. Na základe vyššie uvedených úloh bol dňa 16. 12. 2003 spracovaný návrh projektu na vybudovanie analytického a koordinačného centra Prezídia Policajného zboru, ktorý bol schválený ministrom vnútra Slovenskej republiky. Návrh projektu bol vypracovávaný s prihliadnutím na zistenia a odporúčania prvého uceleného zhodnotenia analytickej praxe v podmienkach Policajného zboru v oblasti kriminálnej analýzy, ktoré sa uskutočnilo v roku 2002 v rámci twinningovej spolupráce SR/99/IB/JH02 medzi Ministerstvom vnútra Slovenskej republiky, Ministerstvom vnútra Veľkej Británie, Ministerstvom vnútra Španielska a Ministerstvom vnútra Holandska. Za účelom realizácie návrhu projektu bola rozkazom ministra vnútra Slovenskej republiky č.17/2004 z 29. marca 2004 zriadená pracovná skupina, ktorá v termíne do 30. 6. 2004 predložila projekt vybudovania analyticko-koordinačného centra prezídia. Po schválení projektu dňa 7. 10. 2004 prezidentom Policajného zboru, pracovná skupina zabezpečovala realizáciu z neho vyplývajúcich úloh. Obsahom projektu bola konštrukcia komplexného nového riešenia, ktoré vytvorí integrované informačné toky a spoločnú databázu informácií útvarov Policajného zboru. Finančné krytie prvej etapy projektu bolo zabezpečené z neminutých prostriedkov rozpočtu Ministerstva vnútra Slovenskej republiky z roku 2003. Finančné krytie realizácie druhej etapy bolo pracovnou skupinou uplatnené v požiadavkách pri príprave štátneho rozpočtu na rok 2005. Na základe rozhodnutia ministra vnútra Slovenskej republiky bola realizácia druhej etapy projektu odložená na rok 2006. 
 	V oblasti budovania integrovaných informačných tokov a aplikácií moderných technológií kompatibilných s Európskou úniou sa podľa plánu práce Ministerstva vnútra Slovenskej republiky na rok 2005 plnili nasledovné  úlohy v programovej a technickej oblasti:
•	zabezpečenie dovybavenia pracovísk vyšetrovania úradu justičnej a kriminálnej polície výpočtovou technikou (pracovné stanice s tlačiarňami) pre dnes používaný systém Denník vyšetrovacích spisov (ďalej len „DVS“),
•	programová úprava systému DVS súvisiaca s rekodifikáciou Trestného zákona a Trestného poriadku a prípravy programového zabezpečenia, ktoré umožňuje automatizovanú aktualizáciu programov DVS bez nutnosti zabezpečovania inštalácie nových verzií prostredníctvom informatikov v jednotlivých regiónoch, 
•	vývoj nového informačného systému Manažment vyšetrovacích spisov, ktorý nahradí súčasný systém DVS a DVS-LEA,
•	pripojenie 38 obvodných oddelení Policajného zboru do komunikačnej siete MVNET ako predpoklad pre poskytovanie služieb skráteného vyšetrovania a v rámci zabezpečenia digitalizácie spojenia boli odskúšané tri projekty implementácie IP telefónie do siete ministerstva na základných útvaroch Krajského riaditeľstva Policajného zboru v Banskej Bystrici,
•	boli zakúpené licencie Analyst notebook,
•	v spolupráci s externým dodávateľom bol vyvinutý nový informačný systém preberanie protokolov o dopravných nehodách pre Slovenskú kanceláriu poisťovateľov,
•	dovybavenie výpočtovou technikou dopravných inšpektorátov a uvedenie do prevádzky modernizovaného informačného systému centrálna evidencia motorových vozidiel (CEMVO),
•	bol vyvinutý a zavedený do prevádzky informačný systém FADO pre spracovanie falošných a pozmeňovaných dokladov vrátane obrázkových vzorov dokladov jednotlivých štátov,
•	boli začaté práce spojené s vývojom nového informačného systému pátrania po osobách (PATROS) a evidencie zbraní a zbrojných preukazov,
•	bolo zabezpečené doplnenie informačného projektu systému súkromných bezpečnostných služieb, ktoré bude ukončené do konca prvého štvrťroka 2006,
•	kompletne sa modernizovali agendy nových dokladov Slovenskej republiky formátu Európskej únie vrátane výpočtovej techniky a komunikačných sietí (vodičské preukazy, cestovné pasy, povolenia na pobyt a realizuje sa projekt občianske preukazy formátu EÚ-ID karty a tiež bol spracovaný projekt a bolo vypísané výberové konanie na cestovné pasy s biometrickými údajmi tváre),
•	pre zabezpečenie prevádzky nových informačných systémov bola nakúpená technológia pre centrálne výpočtové stredisko (Výpočtové stredisko Banská Bystrica) ako aj technológia na vybavenie jednotných pracovísk (počítače, tlačiarne, kamery a iné), pre potreby posilnenia pripravovaných systémov boli zabezpečené ďalšie technológie centrálneho výpočtového strediska pre nasadzovanie systémov (nové občianske preukazy, centrálna evidencia motorových vozidiel, nový informačný systém pátrania po osobách PATROS II) a zabezpečila sa aj nepretržitá prevádzka na tomto pracovisku,
•	pre potreby zriadenia, zavedenia, prevádzkovania a využitia Schengenského informačného systému II. generácie a na ochranu osobných údajov a zaistenie údajov pre Schengenský informačný systém II sa realizovala úprava niektorých informačných systémov,
•	bola spustená prevádzka nového aplikačného programového vybavenia informačného systému evidencie cudzincov.

3.4.	v pôsobnosti Ministerstva vnútra Slovenskej republiky vybudovať systém na monitorovanie siete internet a systém na zaznamenávanie a vyhodnocovanie e-mailovej komunikácie,
T: do 1. 1. 2004 								            Z: MV SR
Plnenie: Úloha bola splnená. Systém monitorovania stránok v rámci siete internet, ktoré svojím obsahom môžu napĺňať niektorú zo skutkových podstát trestného činu uvedeného v Trestnom zákone, je v súčasnosti realizovaný prostredníctvom viacerých útvarov Prezídia Policajného zboru. Trestná činnosť týkajúca sa obchodovania s ľuďmi a detskej pornografie je monitorovaná priebežne úradom boja proti organizovanej kriminalite. Monitorovanie ostatných foriem trestnej činnosti páchaných prostredníctvom internetu zabezpečuje úrad justičnej a kriminálnej polície. Pracoviská boli pre tento účel vybavené výpočtovou technikou, boli zakúpené tri zariadenia na zaznamenávanie a vyhodnocovanie e-mailovej komunikácie, a samostatným širokopásmovým prístupom do internetu, ktorý je nezávislý od vnútornej siete Ministerstva vnútra Slovenskej republiky.  Pracovníci vykonávajúci monitorovanie boli priebežne preškoľovaní o nových trendoch a formách páchania uvedenej trestnej činnosti na internete a o spôsoboch a technikách potrebných na ich vyhľadávanie. Väčšiu časť týchto školení tvorili kurzy a školenia v rámci bilaterálnych aktivít partnerstva Slovenskej republiky a Holandského kráľovstva vo vnútorných záležitostiach.

3.5.	dobudovať vybavenie centrály úradu finančnej polície správy kriminálnej a finančnej polície Prezídia Policajného zboru a jednotlivých odborov moderným hardvérovým a softvérovým vybavením s cieľom zabezpečiť rýchlu, spoľahlivú a bezpečnú výmenu informácií na úrovni úradu finančnej polície, ako i prepojenie na iné informačné databázy Policajného zboru a spolupracujúcich ústredných orgánov štátnej správy,
T: do 31. 12. 2004		        	          	        Z: MV SR, MS SR, SIS, MF SR, MO SR
Plnenie: Úloha bola splnená čiastočne. Ku dňu 31. 12. 2003 zanikol úrad finančnej polície správy kriminálnej a finančnej polície a služba finančnej polície bola organizačne začlenená pod úrad boja proti organizovanej kriminalite Prezídia Policajného zboru (ďalej len „úrad“). Úloha bola plnená priebežne počas roka 2004 s ohľadom na možnosti finančného zabezpečenia v rámci rozpočtu Ministerstva vnútra Slovenskej republiky. V roku 2004 prebehla dodávka hardvérového a softvérového vybavenia (napr. cca 70 kusov PC a inej výpočtovej techniky a softvéru), čo slúžilo ako dovybavenie technického zabezpečenia jednotlivých útvarov v rámci úradu. Na technické zabezpečenie systému bezpečného prenosu a výmeny informácií v rámci jednotlivých útvarov úradu bol spracovávaný projekt v súlade s požiadavkami na prenos a prácu s utajovanými skutočnosťami. Jeho cieľom bola modernizácia vlastného hardvérového a softvérového vybavenia. V prvej polovici roku 2005 bolo na realizáciu projektu vyhlásené výberové konanie a projekt sa začal postupne realizovať dodaním hardvérového a softvérového vybavenia. Začiatkom roka 2006 je plánovaná posledná etapa realizácie projektu vo forme školení, ktoré zabezpečí investor projektu. Ministerstvo spravodlivosti Slovenskej republiky sa spolupodieľa na plnení úlohy prostredníctvom poskytovania databázy právnych predpisov a obchodného registra Ministerstvu vnútra Slovenskej republiky.
					
3.12.	v zmysle uznesenia vlády Slovenskej republiky č. 1137/2001, zabezpečiť vybudovanie televízneho monitorovacieho zariadenia v železničných uzloch ŽSR Bratislava – Hlavná stanica, Žilina, Zvolen, Košice, Čierna nad Tisou a Kúty,
T: do 1. 1. 2004							                   Z: MDPT SR
Plnenie: Úloha bola zrušená. Z uznesenia vlády Slovenskej republiky č. 1137 zo dňa 6. decembra 2001 vyplynula pre ministra dopravy, pôšt a telekomunikácií Slovenskej republiky úloha stanovená v bode B.16. – „vybudovať televízne monitorovacie zariadenia v železničných uzloch ŽSR Bratislava, Žilina, Zvolen, Košice, Čierna nad Tisou  a Kúty“. Na základe tejto úlohy predložil minister dopravy, pôšt a telekomunikácií Slovenskej republiky návrh na zvýšenie finančných prostriedkov na rok 2002 potrebných na realizáciu opatrení Akčného plánu boja proti terorizmu Európskej únie a rezolúcie Bezpečnostnej rady OSN č. 1373. K predmetnému návrhu prijala vláda Slovenskej republiky uznesenie č. 464 zo dňa  9. mája 2002, v ktorom uložila ministrovi dopravy, pôšt a telekomunikácií Slovenskej republiky požiadať ministra financií Slovenskej republiky o vykonanie rozpočtového opatrenia, ktorým sa navýšia rozpočtové prostriedky pre kapitolu Ministerstvo dopravy pôšt a telekomunikácií Slovenskej republiky v roku 2002 o 20,1 mil. Sk a na rok 2003 sa vyčlení ďalších 38,4 mil. Sk. Ministerstvo financií Slovenskej republiky napriek požiadavke nevyčlenilo požadované finančné prostriedky na rok 2002. V tejto súvislosti vláda Slovenskej republiky uznesením č. 24 zo dňa 15. januára 2003 uložila Ministerstvu dopravy pôšt a telekomunikácií Slovenskej republiky v bode 3.12. zabezpečiť do 1. januára 2004 vybudovanie uvedených monitorovacích zariadení v zmysle uznesenia vlády Slovenskej republiky č. 1137 zo dňa 6. decembra 2001. Ministerstvo financií Slovenskej republiky však finančné prostriedky vo výške 38,4 mil. Sk na rok 2003 pre kapitolu Ministerstva dopravy pôšt a telekomunikácií Slovenskej republiky nenavýšilo. Napriek uvedenému sa v spolupráci s Magistrátom mesta Košice podarilo v rámci projektu „Krajské mesto Košice – bezpečné mesto Európskej únie“ vybudovať a do praxe zaviesť kamerový monitorovací systém na železničnej stanici Košice, ktorý je jedným z predpokladov zefektívnenia boja s protispoločenskou činnosťou na danom teritóriu. V súvislosti s vypracovaním stanoviska pre Ministerstvo vnútra Slovenskej republiky k návrhu projektu zameraného na elektronickú ochranu hraničných železničných priechodov Maťovské Vojkovce a Čierna nad Tisou, Železničná polícia požiadala o spracovanie a doplnenie daného projektu o podprojekt č. 3 zameraný na vybudovanie kamerového monitorovacieho systému železničnej stanice Čierna nad Tisou. K danej požiadavke Železničná polícia predložila súbor minimálnych technických kritérií potrebných na zabezpečenie efektívnej prevádzky monitorovacieho zariadenia. Finančné krytie predmetného projektu vychádza z Schengenského prechodného fondu, na ktorý Európska komisia vyčlenila pre pristupujúce krajiny Európskej únie finančné prostriedky s dôrazom na zabezpečenie vonkajšej hranice Európskej únie. Keďže Ministerstvo dopravy pôšt a telekomunikácií Slovenskej republiky nezískalo zo štátneho rozpočtu  potrebné finančné prostriedky, nebolo schopné úlohu splniť. Vzhľadom na uvedenú skutočnosť vláda Slovenskej republiky svojím uznesením č. 369 zo dňa 10.5.2005 zrušila uznesenie č. 1137/2001.   

3.13.	v spolupráci s dodávateľskými organizáciami zabezpečiť a zaviesť do praktického výkonu služby signalizačné zariadenie na ochranu prepravovaných zásielok po železnici,
T: do 1. 1. 2004							                   Z: MDPT SR
Plnenie: Úloha bola splnená čiastočne. Signalizačné zariadenia na ochranu prepravovaných zásielok po železnici neboli v roku 2005 zabezpečené a zavedené do praktického výkonu služby Železničnej polície. V uplynulom roku bol však vypracovaný projekt ochrany prepravovaných zásielok po železnici, ktorého realizácia bude finančne zabezpečená dodávateľskou organizáciou, s ktorou sa začali rokovania o zavedení sledovacieho a navigačného systému železničných vozňov. Je možné vysloviť predpoklad, že uvedený systém bude zavedený do praktického výkonu služby v priebehu roka 2006. Aj napriek nedostatku finančných prostriedkov Železničná polícia v roku 2005 prijala účinné opatrenia, ktoré smerovali k poklesu trestnej činnosti na úseku krádeží z prepravovaných zásielok po železnici. 

3.14.	dobudovať vzájomnú informačnú sieť medzi zložkami prokuratúry Slovenskej republiky a jej prepojenie na políciu a súdnictvo,
T: do 31. 12. 2004					         	        Z: GP SR, MS SR, MV SR
Plnenie: Úloha bola splnená čiastočne. V priebehu roka 2004 sa v rámci projektu PHARE „Efektívna výmena dát medzi orgánmi činnými v trestnom konaní“ (ďalej len „LEA“) a ďalších projektov pokračovalo v budovaní vzájomnej informačnej siete medzi zložkami prokuratúry Slovenskej republiky a jej prepojenia na políciu a súdnictvo. V súlade so závermi medzirezortnej súčinnostnej porady ministra vnútra Slovenskej republiky, ministra spravodlivosti Slovenskej republiky a generálneho prokurátora Slovenskej republiky, ktorá sa konala 20. decembra 2005 k Správe medzirezortnej komisie k nasadzovaniu informačnej siete v rámci projektu LEA, bola koncom roka 2005 už čiastočne funkčná vzájomná informačná sieť medzi zložkami prokuratúry, polície a súdnictva na území okresu Bratislava V. Orgány činné v trestnom konaní navzájom komunikujú v testovacom režime cez vládnu sieť GOVNET zo sietí MV NET (polícia), JUSNET (súdy) GP NET (prokuratúra). Výmena dohodnutých typov elektronických dokumentov (uznesenie o vznesení obvinenia, návrh na podanie obžaloby, obžaloba, rozsudok a žiadosť o lustráciu v registri trestov) sa realizovala a ďalej sa bude realizovať cez informačné systémy PATRICIA, EOO, DVS-LEA a STA. V súčasnosti prebieha modifikácia uvedených informačných systémov za účelom zapracovania rekodifikovaného Trestného zákona a Trestného poriadku. Bez úspešného dokončenia tohto procesu nie je možné v roku 2006 uvedené systémy reálne nasadiť a využívať. Verzia aplikácie PATRICIA – trestná a občianskoprávna agenda, určená na rollout, bola uvoľnená po skúšobnom testovaní na troch okresných prokuratúrach v roku 2005. Koncom roka 2005 bola na  pracovisku Okresnej prokuratúry Bratislava V nasadená nová verzia tohto informačného systému. Ešte v roku 2004 boli nainštalované užívateľské stanice pre 600 prokurátorov okresných a krajských prokuratúr. Pre administratívnych pracovníkov bolo nainštalovaných 200 užívateľských staníc. Na každú okresnú a krajskú prokuratúru boli v počte 1 kus dodané sieťové tlačiarne. Na celoplošné nasadenie informačného systému PATRICIA chýba ešte cca 200 počítačov a servery. Komunikačná infraštruktúra bola zabezpečená už v predchádzajúcom období. Na základe meraní záťaže v skúšobnej prevádzke by mala byť zvýšená kapacita prenosových liniek. Úplnému dokončeniu uvedených systémových operácií bránilo vo viacerých prípadoch nedostatočné finančné zabezpečenie zo zdrojov štátneho rozpočtu. Na užívanie nových informačných sietí sa uskutočnili školenia prokurátorov, ktoré boli realizované v rámci projektov PHARE a školenia administratívnych pracovníkov, ktoré boli zabezpečené vlastnými pracovníkmi odboru informatiky Generálnej prokuratúry Slovenskej republiky. Na zabezpečenie realizovania tejto úlohy bol vydaný osobitný príkaz generálneho prokurátora Slovenskej republiky a užívateľské príručky. Projekt PATRICIA má byť nasadený v obvode Krajskej prokuratúry Bratislava v prvom polroku 2006 na všetkých okresných prokuratúrach, na generálnej prokuratúre a Úrade špeciálnej prokuratúry a v druhom polroku 2006 na ostatných prokuratúrach.

3.15.	v oblasti zabezpečenia informačných tokov v pôsobnosti Ministerstva obrany Slovenskej republiky u podsystémov vojenského spravodajstva a vojenskej polície dobudovať efektívny, komplexný, integrovaný informačný tok, v ktorom aplikovať informačné technológie kompatibilné s ostatnými informačnými zložkami,
T: 31. 12. 2004							       	      Z: MO SR
Plnenie: Úloha bola splnená. Informačný tok v rámci Vojenskej polície a jej podsystémov ako aj v rámci všetkých zariadení Ministerstva obrany Slovenskej republiky je zabezpečený na zodpovedajúcej úrovni. Súčasne je zabezpečený prostredníctvom riaditeľstva Vojenskej polície aj vonkajší informačný tok medzi zložkami pôsobiacimi v mierových misiách. Taktiež boli realizované stretnutia s mimorezortnými zložkami za účelom skvalitnenia prenosu informácií.   

3.17.	  v pôsobnosti vojenského spravodajstva vybudovať moderný systém na monitorovanie siete internet a systém na zaznamenávanie a vyhodnocovanie e-mailovej komunikácie,
T: 31. 12. 2004							                        Z: MO SR    
Plnenie: Úloha nebola splnená. V pôsobnosti Vojenského obranného spravodajstva nedošlo k vytvoreniu samostatného komplexného systému na plošné monitorovanie siete internet z dôvodu nedostatku finančných prostriedkov a personálnych kapacít na vybudovanie takéhoto systému. Pre zabezpečenie plnenia úlohy Vojenské obranné spravodajstvo spolupracuje s rezortnými a mimorezortnými zložkami bezpečnostného zamerania. Je predpoklad, že táto spolupráca povedie k spoločnému návrhu vybudovania uvedeného systému viacerých bezpečnostných zložiek alebo k rozdeleniu budovania systému na viacero etáp. Pre finančnú náročnosť vybudovania moderného systému na monitorovanie siete internet a systému na zaznamenávanie a vyhodnocovanie               e-mailovej komunikácie Vojenské obranné spravodajstvo sa prikláňa k vybudovaniu spoločného systému na trvalé monitorovanie a vyhodnocovanie e-mailovej komunikácie.
	Zároveň s technickou realizáciou je potrebné legislatívne upraviť zákonné kompetencie na takýto zásah do súkromia osôb, nakoľko platný legislatívny rámec striktne vymedzuje používanie informačno-technických prostriedkov.

3.18.	dobudovať informačné siete vojenského spravodajstva a vojenskej polície moderným hardvérovým a softvérovým vybavením s cieľom zabezpečiť aktuálnu, spoľahlivú a bezpečnú výmenu informácií na úrovni týchto zložiek medzi nimi, s ostatnými bezpečnostnými orgámni a orgánmi štátnej správy, so zahraničnými partnermi, realizovať prepojenie na externé informačné databázy a registre,
T: 31. 12. 2004							           	            Z: MO SR    
Plnenie: Úloha bola splnená čiastočne. Na konci roku 2004 Vojenská polícia zakúpila analytický notebook, špeciálny analytický softvér a server na prepojenie relevantných databáz, ktoré boli v priebehu roku 2005 uvedené do prevádzky. Budovanie informačnej siete v rámci Vojenského obranného spravodajstva sa realizuje v zmysle zabezpečenia a splnenia požiadaviek na bezpečnosť technických prostriedkov a šifrovej ochrany informácií podľa zákona č. 215/2004 Z. z. o ochrane utajovaných skutočností. Zavádzanie potrebného hardvérového a softvérového vybavenia prebieha postupne s ohľadom na finančné a personálne možnosti. Vojenské obranné spravodajstvo vybudovalo siete šifrovej ochrany informácií slúžiace na bezpečnú výmenu informácií medzi jeho jednotlivými zložkami a dobudováva sa komplexný systém bezpečnosti technických prostriedkov. Vojenská polícia v minulom roku zaviedla špeciálny analytický softvér a server na prepojenie relevantných registrov. Softvér je v súčasnosti využívaný na plnenie základných úloh Vojenskej polície a  prepojenie registrov bude prebiehať postupne s ohľadom na technické a finančné možnosti. V rámci Vojenského obranného spravodajstva sú vytvorené technické možnosti na zabezpečenie aktuálnej, spoľahlivej a bezpečnej výmeny informácií. Informačné siete  Vojenskej spravodajskej služby sú priebežne budované  podľa aktuálnych požiadaviek.

4.	V oblasti personálneho zabezpečenia

4.2.	posilniť personálne kapacity Policajného zboru na realizáciu skráteného vyšetrovania,
T: do 30. 6. 2003							                        Z: MV SR
Plnenie: Úloha bola splnená. Pretože prax preukázala, že napriek vytvoreniu samostatných odborov skráteného vyšetrovania nedošlo k zníženiu pracovnej zaťaženosti policajných orgánov, boli aj v roku 2004 prijímané opatrenia smerujúce k posilneniu personálnych kapacít Policajného zboru na realizáciu skráteného vyšetrovania. V tejto súvislosti bol spracovaný materiál „Zhodnotenie situácie na úsekoch stabilizácie vyšetrovateľov a policajných orgánov skráteného vyšetrovania a koncepcia postupného obsadzovania úseku skráteného vyšetrovania policajtmi s vysokoškolským vzdelaním   I. stupňa v 6. platovej triede“, v rámci ktorého sa navrhlo presystemizovať 100 miest policajtov z úradu hraničnej a cudzineckej polície Prezídia Policajného zboru v prospech zvýšenia počtu miest policajných orgánov skráteného vyšetrovania. V minulom roku sa začalo s praktickou realizáciou personálnych opatrení. Presystemizovanie bolo rozdelené do troch etáp. V prvej etape bolo presystemizovaných 15 miest policajtov s účinnosťou od 1. 7. 2005, v druhej etape 35 miest policajtov s účinnosťou od 1. 9. 2005. Zvyšných 50 miest policajtov bolo presystemizovaných v rámci tretej etapy s účinnosťou od 1. 1. 2006. V rámci služby hraničnej polície a služby cudzineckej polície bolo určených 125 policajtov na výkon trestného konania v skrátenom vyšetrovaní.

5.	V oblasti spolupráce a súčinnosti

5.1.	aktualizovať dohody o spolupráci medzi Zborom väzenskej a justičnej stráže a Policajným zborom, ktoré upravujú vzájomný postup pri odhaľovaní spáchanej a pripravovanej trestnej činnosti obvinených a odsúdených a pri plnení ďalších úloh zboru, najmä v boji proti organizovanému zločinu, pri eskortnej službe, ochrane poriadku a bezpečnosti v súdnych objektoch a nerušenom súdnom konaní,
T: do 31. 12. 2003					                                Z: MS SR, MV SR
Plnenie: Úloha bola splnená čiastočne. Dňa 29. 3. 2004 bola podpísaná Dohoda ministra vnútra Slovenskej republiky a podpredsedu vlády Slovenskej republiky a ministra spravodlivosti Slovenskej republiky o spolupráci a vzájomnej pomoci Policajného zboru a Zboru väzenskej a justičnej stráže pri plnení úloh stanovených príslušnými zákonmi. Niektoré ustanovenia dohody nebolo možné realizovať, čo si vyžiadalo vypracovať novú dohodu o spolupráci medzi Policajným zborom a Zborom väzenskej a justičnej stráže. Uskutočnili sa stretnutia zástupcov úradu justičnej a kriminálnej polície Prezídia Policajného zboru a preventívno-bezpečnostnej služby Zboru väzenskej a justičnej stráže, ktoré boli zamerané na prípravu uvedenej dohody. Dohoda je v súčasnosti v štádiu prípravy.